別齊之
作者：趙蕃
朝代：宋

paragraphs: 新月凈林木，微風動菰蒲。
客子不能寐，拊身念艱虞。
忽思騎鯨翁，已去不可呼。
樂哉今夕境，忍令墮空虛。
南都李文學，豪氣老不除。
將爲章江行，值我彭蠡湖。
一見如平生，健論真起予。
座間誦新作，崢嶸突黄初。
携酒夜過我，烹鷄仍鱠魚。
快飲不記琖，耳熱歌烏烏。
乘墜俱大謬，醉倒不用扶。
幾夢即了我，此身無復餘。
勝踐無古今，人事自作疎。
東西南北人，何必懷此都。
明朝兩茫茫，危途各崎嶇。
語離有遺恨，更起捋君鬚。